सुनने में यह आया है कि आपने जनवरी महीने में मेरे द्वारा जनसंदेश टाइम्स को दी गई सेवा का मेहनताना इसलिए रोक रखा है कि मैंने वहां छपनेवाले लेखकों के संपर्क नंबर या उनके लिखे लेख आपको नहीं सौंपे। आपका यह तर्क आपकी समझ को मेरे सामने और स्पष्ट करता है और मुझे आश्वस्त करता है कि संस्थान से अलग होने का मेरा निर्णय अत्यंत उचित है। आप वही शख्स हैं जिसने कभी मुझे फोन कर कहा था कि लेखकों से कहो कि वे जनसंदेश टाइम्स के लिए विज्ञापन का प्रबंध करें तब उनके लेख प्रकाशित करो। आपने करीब आठ महीने से लेखकों की पारिश्रमिक रोक रखी है जो अत्यंत न्यूनतम भुगतान के विश्वास पर भी लगातार लिखते रहे हैं। आपको शायद पता नहीं है कि आपके यहां नियमित लिखनेवाले ये लेखक दूसरी जगहों पर आपके यहां से भुगतान के लिए तय की गई राशि की करीब आठ गुनी दर पर अपने लेख या दूसरी रचनाएं देते हैं। मुझे दुःख है कि रचनाओं और लेखकों के संबंध में आपसे निहायत किराना दुकान वाली भाषा में बात करनी पड़ रही है। आप बार-बार कहते रहे हैं कि आपको इन्हें छापना ही नहीं है। आखिर ऐसा अब क्या है कि आपको इन लेखकों से संपर्क आदि की जरूरत पड़ गई।